B. Bugár, podpredseda NR SR: (2002-06-26):
Pán poslanec Maxon, nech sa páči, máte slovo. M. Maxon, poslanec: Ďakujem pekne. Vážený pán podpredseda Národnej rady, vážená pani podpredsedníčka vlády, vážené panie poslankyne, vážení páni poslanci. Ten, kto venoval trošku času a prečítal si správu o pripravenosti Slovenskej republiky na členstvo v Európskej únii, tak celkom pokojne mohol nadobudnúť dojem, dokonca presvedčenie, že už Slovenská republika pomaly je členom Európskej únie. Ja teda principiálne k tejto správe mám výhradu, že sa orientuje výhradne na ten legislatívny proces zahrnujúci podmienky alebo ktorý je zahrnutý v podmienkach na členstvo v Európskej únii a akosi stále sa čudne mlčí o tom, ako je Slovensko pripravené a ako sú slovenskí občania pripravení na členstvo v Európskej únii. Na jednej strane sa prostredníctvom podpredsedníčky vlády vláda chváli, čo všetko spravila, ale podľa mňa nespravila to základné. Zhruba asi pred dvoma alebo tromi mesiacmi sa začalo diskutovať o vypracovaní dopadovej štúdie nášho členstva v Európskej únii, a to považujem za rozhodujúce a kľúčové, a pokiaľ teda dopadová štúdia už má nejaké základné rysy a spracované základné dopady, tak podľa môjho názoru mali byť zahrnuté v tejto správe. Prirodzene, že poslancov Národnej rady určite zaujíma, ako prebieha celý proces implementácie právneho poriadku Slovenskej republiky na podmienky Európskej únie, ale myslím si, že každého zodpovedného poslanca musia zaujímať predovšetkým výsledky dopadovej štúdie v súvislosti s naším členstvom v Európskej únii. Vzhľadom na to, že sme sa prihlásili len dvaja, tak nepochybne o tej oblasti implementácie práva alebo legislatívy a vôbec o ekonomických podmienkach toho najproblematickejšieho rezortu, rezortu pôdohospodárstva, o tom bude hovoriť pravdepodobne pán poslanec Klemens. No a viete, nemôžem sa zdržať toho, akože všetci sme plní alebo všetci máme veľa rečí o tom, že je potrebné implementovať právo Európskej únie na podmienky Slovenska a vôbec nikto si neuvedomuje a tvárime sa, že niektoré legislatívne iniciatívy a niektoré legislatívne návrhy sa tohto procesu netýkajú. Skúste mi, prosím, panie poslankyne a páni poslanci, vysvetliť, ako súvisí s implementáciou právneho poriadku Slovenskej republiky včera schválený zákon o obchodných reťazcoch. Nepochybne som presvedčený, že je to problematika, ktorú bude potrebné riešiť, ale všetci tí, ktorí ste za tento zákon zdvihli ruku a budete mať tú možnosť a česť sedieť v budúcom parlamente, tak vám garantujem, že to bude podmienka Európskej komisie, aby sme tento zákon zrušili. Takže na jednej strane mnoho vyhlásení a mnoho silných rečí, že náš právny poriadok harmonizujeme s právnym poriadkom Európskej únie, a na druhej strane plienime právny poriadok Slovenskej republiky takýmito legislatívnym nepodarkami, ktoré sú v priamej kontraprodukcii s tým, čo sa prezentuje. Na druhej strane v oblasti ekologických zákonov za tieto ostatné dva dni sa spravil, by som povedal, pozitívny posun, ale opäť, prosím vás pekne, aká je to implementácia právneho poriadku pri tak dôležitých právnych normách, ako je napríklad zákon o ochrane prírody a krajiny a prebehne ten legislatívny proces tak, že ústavnoprávny výbor k tomu vyjadril vážne pripomienky, vážne pripomienky a ústavnoprávny výbor je tým garantom, ktorý by mal predovšetkým strážiť legislatívnu čistotu. Ústavnoprávny výbor prerušil rokovanie o tomto návrhu zákona, gestorskému výboru to absolútne neprekážalo. Vyhotovil spoločnú správu a včera tento zákon bez vážnejších problémov bol schválený. Na jednej strane, áno, pozitívna implementácia, na druhej, vážené pani poslankyne, vážení páni poslanci, okrem mnohých nejasností, ktoré všetky tie ekologické zákony obsahujú vrátane zákona o obaloch, okrem mnohých nejasností si asi málokto z vás uvedomil, že všetko to, čo v tých zákonoch je uvedené, tak niekto musí zaplatiť. A v konečnom dôsledku to všetko zaplatí spotrebiteľ. Na dôvažok ešte aj mnohým podnikateľom či už v oblasti poľnohospodárstva, potravinárstva sa skomplikuje situácia. Ja som, samozrejme, za to, aby sa aj v týchto veciach spravil poriadok a aby tá ambícia mať poriadok bola, ale na druhej strane musíme rešpektovať to, že občan Slovenskej republiky v tomto období nie je schopný v plnom rozsahu zabezpečiť dostatok zdrojov na to, aby mohol slušne žiť a na druhej strane schvaľujeme zákony, ktoré v konečnom dôsledku prenesieme na plecia občanov a už aj tá nedokrvená peňaženka občana bude zaťažená ďalšími výdavkami. Z tohto pohľadu, ak teda hovoríme o správe pripravenosti Slovenskej republiky na členstvo v Európskej únii, musím teda istým spôsobom vyjadriť počudovanie nad tým, čo sa stalo v súvislosti so zákonom o spotrebnej dani z tabaku a tabakových výrobkov. To, k čomu sa rozhodol minister financií, jednoznačne poukazuje na to, že mu nejde o implementáciu právneho poriadku Slovenskej republiky a jeho harmonizáciu s právom v oblasti daní v Európskej únii. Ak by to skutočne bolo tak, tak nebol najmenší dôvod na to, aby tento zákon stiahol, pretože ten pozmeňujúci návrh, ktorý prešiel, tak ten rešpektoval zavedenie dvojzložkovej dane, rešpektoval minimálnu sadzbu, ktorá 1. 1. 2003 mala byť dosiahnutá. Takže považujem to naozaj za takú trošku falošnú hru. Na jednej strane teda, ak potrebujeme niečo presadiť v našej legislatíve, tak sa oháňame právom Európskej únie, a na druhej strane, ak sa nám to podarí a nedosiahneme iné ciele, ktoré v tom zákone sú, tak podľa môjho názoru bez vážnych argumentov spravíme veľké gesto a takýto návrh zákona z rokovania Národnej rady Slovenskej republiky predkladateľ stiahne. Takže summa summarum, čo mne teda v rozhodujúcej miere chýba v tejto správe, je vôbec zmienka o tom, že sa pracuje na dopadovej štúdii, a to, kedy dopadová štúdia bude vyhotovená, prípadne isté čiastkové výsledky z tejto dopadovej štúdie. Z toho pohľadu sa mi naozaj zdá smiešne, že ste sa mesiac dohadovali o tom, či získate zdroje na túto dopadovú štúdiu. Ja si pamätám ten deň, pani podpredsedníčka vlády, vy ste boli oprávnene asi spokojná, ale dva mesiace sa dohadovať o tom, či sa zabezpečí 5 miliónov Sk na dopadovú štúdiu alebo nezabezpečí, to považujem v procese integrácie Slovenskej republiky do Európskej únie za absolútne bezprecedentné, nehovoriac o tom, že na tejto dopadovej štúdii sa malo naozaj pracovať už omnoho skôr a veľmi intenzívne. Ďakujem pekne, to je všetko. I. Presperín, podpredseda NR SR: Ďakujem, pán poslanec. Jedna faktická poznámka k vášmu vystúpeniu - pani poslankyňa Sabolová. Končím možnosť ďalších faktických poznámok a udeľujem slovo pani poslankyni. Nech sa páči.